
Text rozhodnutia
Súd: Krajský súd Bratislava Spisová značka: 4Sa/56/2018 Identifikačné číslo súdneho spisu: 1018200846 Dátum vydania rozhodnutia: 15. 04. 2019 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2019:1018200846.1 Uznesenie Krajský súd v Bratislave v právnej veci žalobcu: A. G., narodený XX.X.XXXX, bytom O. W. XXX/XX, Z., proti žalovanému: Ministerstvo spravodlivosti Slovenskej republiky, so sídlom Župné námestie 13, Bratislava v konaní o správnej žalobe v sociálnych veciach o preskúmanie zákonnosti rozhodnutia ministra spravodlivosti SR Číslo: 40634/2018-42 zo dňa 17. mája 2018, takto r o z h o d o l : Krajský súd v Bratislave p o s t u p u j e vec vedenú pod sp. zn. 4Sa/56/2018 miestne príslušnému Krajskému súdu v Nitre. o d ô v o d n e n i e : 1/ Dňa 6.6.2018 bola Krajskému súdu v Bratislave ako správnemu súdu (ďalej len „súd“) doručená správna žaloba, ktorou žalobca navrhuje zrušiť rozhodnutie ministra spravodlivosti SR Číslo: 40634/2018-42 zo dňa 17.5.2018 (ďalej iba „napadnuté rozhodnutie“) v spojení s rozhodnutím GR ZVJS zo dňa 7.3.2015. Napadnutým rozhodnutím minister spravodlivosti SR podľa § 84 ods. 4 písm. a/ zákona č. 328/2002 Z. z. o sociálnom zabezpečení policajtov a vojakov v platnom znení (ďalej len „ZSZPaV“) v spojení s § 58 ods. 1 a § 59 ods. 2 zákona č. 71/1967 Zb. o správnom konaní (správny poriadok) zamietol odvolanie žalobcu podané proti rozhodnutiu Útvaru sociálneho zabezpečenia Zboru väzenskej a justičnej stráže č. GR ZVJS-d-11817/14-2018 zo 7. marca 2018 (ďalej iba „prvostupňové rozhodnutie“) a uvedené rozhodnutie potvrdil. Prvostupňovým rozhodnutím útvar sociálneho zabezpečenia zastavil správne konanie o priznaní dávky výsluhového dôchodku začaté na základe žiadosti žalobcu zo dňa 25.11.2013. Podľa § 6 ods. 1 zákona č. 162/2015 Z. z. Správny súdny poriadok (ďalej len „SSP“): Správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. Podľa § 6 ods. 2 písm. c/ SSP: Správne súdy rozhodujú v konaniach o správnych žalobách v sociálnych veciach. Podľa § 10 SSP: Na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. Podľa § 13 ods. 1 SSP: Miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. Podľa § 13 ods. 3 SSP: V konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c/ a d/ a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. Podľa § 18 ods. 2 prvá veta SSP: Ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Podľa § 97 SSP: Ak tento zákon neustanovuje inak, správny súd kedykoľvek počas konania prihliada na to, či sú splnené procesné podmienky, za ktorých môže správny súd konať a rozhodnúť (procesné podmienky). Podľa § 199 ods. 1 písm. a/ SSP: Sociálnymi vecami sa na účely tohto zákona rozumie rozhodovanie Sociálnej poisťovne. 2/ S poukazom na vyššie citované zákonné ustanovenia súd skúmal svoju miestnu príslušnosť na konanie. V zmysle ustanovenia § 13 ods. 3 SSP je na konanie o správnej žalobe v sociálnych veciach miestne príslušný krajský súd, v ktorého obvode má žalobca adresu trvalého pobytu, resp. v obvode ktorého sa žalobca zdržuje. 3/ Súd postupuje vec v zmysle § 18 ods. 2 SSP Krajskému súdu v Nitre ako vecne a miestne príslušnému na konanie o správnej žalobe v sociálnych veciach podľa § 13 ods. 3 SSP, nakoľko žaloba má trvalý pobyt v obci Svodín. Táto obec sa podľa § 10 zákona č. 221/1996 Z. z. o územnom a správnom usporiadaní SR v spojení s nariadením vlády SR č. 258/1996 Z. z., ktorým sa vydáva zoznam obcí a vojenských obvodov tvoriacich jednotlivé okresy, nachádza v okrese Nové Zámky, ktorý v zmysle § 2 ods. 15 v spojení s § 3 ods. 4 písm. d/ zákona č. 371/2004 Z. z. o sídlach a obvodoch súdov SR patrí do územnej pôsobnosti Okresného súdu Nové Zámky, ktorého obvod prislúcha do územnej pôsobnosti Krajského súdu v Nitre. Poučenie: Proti tomuto uzneseniu kasačná sťažnosť nie je prípustná (§ 439 ods. 2 písm. d/ SSP).

